La proposta de reforma de llei educativa del Ministeri d'Educació preveu retornar a les autonomies amb llengua cooficial, i per tant a la Generalitat, competències en la decisió del currículum de les matèries i també en la regulació de l'ús de la llengua cooficial. Segons la proposta, a la qual ha tingut accés l'ACN, el Ministeri planteja tornar a establir que l'Estat determini un 55% del currículum de les matèries. D'altra banda, també proposa suprimir la regulació de l'ús de la llengua cooficial de la LOMCE, que incloïa els 6.000 euros per a l'escolarització en castellà, i deixar aquesta regulació, escolarització inclosa, a les comunitats amb llengua cooficials. Entre altres propostes, també inclou l'opció de cursar el Batxillerat en tres anys. (S'afegeix una primera reacció de la Generalitat) El Ministeri argumenta que hi ha "raons d'urgència i oportunitat" per promoure una modificació de la llei en vigor que comporti "l'eliminació dels aspectes més lesius introduïts per la LOMCE". El govern espanyol, però, afegeix que més endavant caldrà dur a terme una "reforma integral de la normativa vigent". Tot i que consideren que el més "desitjable" seria derogar l'actual llei, admeten que fer-ho no aportaria seguretat jurídica.  Currículum i llengua La proposta del Ministeri planteja tornar a una distribució de la decisió del currículum de les matèries en la qual l'Estat en determini el 55% en el cas de les comunitats amb llengua cooficial. La LOMCE preveia una regulació estatal més elevada. D'aquesta manera, es tornarà al que preveien lleis com la LOGSE o la LOE, on l'Estat decidia el 55% del currículum i la Generalitat el 45%. Pel que fa a la llengua, el Ministeri preveu la supressió de la regulació de l'ús de la llengua cooficial que preveia la LOMCE, inclosa l'escolarització, deixant aquesta regulació en mans de les comunitats. La supressió afecta també la regulació de l'exempció de cursar o ser avaluat en la llengua cooficial. També es preveu dur a terme una regulació d'acord amb la sentència del TC que va anul·lar l'ajuda de 6.000 euros per a l'escolarització en castellà que es preveia a la llei Wert. Un títol únic a l'ESO La proposta del govern espanyol també es fixa  l'objectiu d'evitar la doble via en el quart curs de l'ESO, i elimina els ''itineraris'' que havia dissenyat el ministre Wert per segregar els alumnes que continuessin els estudis a l'FP o a Batxillerat. D'aquesta manera es vol assegurar que qualsevol estudiant que acabi l'ESO tingui la mateixa titulació. En aquest sentit, després de l'entrada en vigor de la LOMCE, la consellera Rigau va esquivar incloent al currículum de secundària un reforç de matemàtiques. Aquesta titulació única de l'ESO s'hi podrà arribar a través del currículum ordinari i de qualsevol mesura d'atenció a la diversitat.   El text que preveu modificar la LOMCE, també inclou establir un pla de repetició individualitzat per als alumnes que necessiten aquesta mesura, alhora que preveu la necessitat d'organitzar i adoptar mesures educatives ordinàries prèvies a la repetició, una decisió que s'ha de prendre de manera col·legiada per la junta d'avaluació.      Pel que fa a l'organització dels ensenyaments, el govern espanyol vol eliminar la jerarquia de les matèries a Primària i l'ESO (troncals, específiques i de lliure configuració autonòmica), i els seus efectes en l'ordenació i l'avaluació. A Primària, el principal canvi que incorpora aquesta modificació és el retorn als tres cicles de dos anys cadascú. La proposta del govern espanyol considera que els canvis que va fer la LOMCE van produir un increment del 37,7% dels repetidors el primer curs d'implantació i un 15,8% al segon curs, amb increments molt més alts en centres públics.    A Batxillerat, la proposta incorpora la possibilitat de regular de manera més ''flexible'' el número de cursos que es requereixen per estudiar el Batxillerat i obrir la porta a que es cursi amb tres cursos de manera excepcional, en unes determinades condicions.    Supressió de les revàlides   La proposta de Celáa aposta per eliminar les revàlides a 6è de Primària i a 4t d'ESO, actualment suspeses a l'espera d'un pacte d'estat per a l'educació. Aquestes avaluacions es convertiran en mostrals i plurianuals, per tal de conèixer l'estat del sistema educatiu, rendir comptes per part dels centres i orientar les mesures de gestió dels centres i les polítiques de les administracions. A Catalunya, aquestes proves ja es duen a terme amb caràcter censal per part del Consell Superior d'Avaluació del Sistema Educatiu. En una mateixa línia, es vol tornar a desvincular les proves d'accés a la universitat a l'obtenció del títol de Batxillerat, un aspecte que a Catalunya s'ha mantingut.    Religió no avaluable   Tal com s'havia avançat, l'assignatura de religió perdrà el seu caràcter avaluable i serà optativa sense l'obligació de cursar una matèria alternativa per als qui no sol·licitin cursar-la. A Batxillerat també es deixarà de considerar la religió com una matèria específica. En canvi, al segon o tercer cicle d'Educació Primària, i a  2n o 3r d'ESO, els alumnes hauran de cursar l'assignatura d'Educació en valors cívics i ètics.  La Generalitat ho veu amb bons ulls Fonts del Departament d'Ensenyament han explicat a l'ACN que veuen amb bons ulls, en línies generals, la proposta que arriba del Ministeri, tot i que consideren que en algun aspecte es podria anar més enllà. Per exemple, la proposta preveu reforçar la "prioritat" en el règim de concerts per a centres que s'organitzin sota el principi de coeducació de nens i nenes. En canvi, per a la Generalitat la coeducació hauria de ser un "requisit".

Summary: ACTUALIZACIÓ:La reforma educativa que proposa el govern espanyol retorna a la Generalitat competències de currículum i llengua


El macrooperatiu que els Mossos d'Esquadra han dut a terme contra les falsificacions arreu de comarques gironines s'ha saldat amb més de 15.900 peces de roba comissades i 22 investigats per delictes contra la propietat industrial. El dispositiu es va dur a terme de manera coordinada a la zona dels Límits d'El Pertús i a diferents municipis costaners (Platja d'Aro, l'Estartit, Roses i Lloret de Mar). En aquests diferents punts, els agents van detectar fins a catorze botigues que venien gènere falsificat. En total, les peces de roba comissades –de més d'una trentena de marques- tenen un valor de 638.000 euros. L'operatiu, batejat amb el nom de 'Draps 4', va mobilitzar agents de l'Àrea d'Investigació Criminal (AIC), seguretat ciutadana i l'Àrea Regional de Recursos Operatius (ARRO). El macrooperatiu va començar de manera simultània a les diferents poblacions. A les onze del matí, desenes d'agents van entrar a les diferents botigues on sospitaven que s'hi venien productes falsificats. El dispositiu va culminar una investigació que havia començat mesos enrere, després que els Mossos i els representants comercials de diverses marques detectessin un increment de productes falsificats a les lleixes d'aquests establiments. Sobretot, el dispositiu es va centrar a la zona fronterera –en concret, als Límits- i al litoral de la demarcació. A més del Pertús, es van inspeccionar botigues a Platja d'Aro, l'Estartit, Roses i Lloret de Mar. Durant el macrooperatiu, els Mossos d'Esquadra van detectar fins a catorze establiments on s'hi venia gènere falsificat. Per certificar-ho, la policia va comptar amb l'ajuda de nou perits de més de 50 marques comercials. Al llarg del migdia i bona part de la tarda-vespre, els Mossos van anar posant totes les peces de roba falsificades en caixes. En total, a les diferents poblacions, se n'han arribades a comissar fins a 15.945 (que duien l'etiqueta i el logotip de 33 marques comercials). Tot aquest material tindria un valor d'uns 638.000 euros. En paral·lel, els Mossos d'Esquadra han investigar fins a 22 persones per delictes contra la propietat industrial. A la Jonquera i a Lloret El d'ahir no és l'únic operatiu contra les falsificacions que ha tingut lloc a la demarcació en els darrers dies. Fa dues setmanes, un operatiu de la Guàrdia Civil contra les falsificacions es va centrar en la marca Michael Kors.  En aquella ocasió, els agents van entrar a establiments de la Jonquera i també de Lloret de Mar i van acabar comissant 3.000 peces amb un valor al mercat de 534.000 euros. Precisament, en algunes de les botigues que es van inspeccionar llavors, ara els Mossos també hi han actuat.

Summary: Més de 15.900 peces de roba comissades i 22 investigats, balanç del macrooperatiu dels Mossos contra les falsificacions


Els professionals de l'Hospital General de Granollers denuncien la situació de col·lapse que pateix el servei d'urgències d'aquest centre sanitari. El col·lectiu apunta que les instal·lacions estan obsoletes, que hi ha manca de personal i de finançament i que cal introduir millores organitzatives. Apunten que la situació s'ha agreujat en les darreres setmanes a causa de l'epidèmia de la grip que ha dut la direcció del centre a crear una nova Unitat de Trànsit per encabir un volum més elevat de pacients. "Són instal·lacions pensades per ser de pas, no perquè els pacients s'hi quedin, ja que no disposen d'unes condicions òptimes", explica Rosalia Solà, membre de la secció sindical de CCOO a l'equipament. Els treballadors demanen a la Generalitat que revisi la situació d'aquest hospital i el projecte per remodelar l'àrea d'urgències que va quedar congelat a causa de la crisi. Rosalia Solà ha explicat que en els darrers dies el col·lapse al servei d'urgències s'ha aguditzat i que en hores de màxima afluència de pacients hi ha hagut una trentena de malalts esperant que els assignessin llit.  Per solucionar la situació la direcció del centre va decidir crear una nova Unitat de Trànsit – la tercera a l'equipament-. "S'ha habilitat a darrera hora sense els recursos necessaris, és una solució provisional i intermitent, els pacients no tenen intimitat i han de compartir un bany", relata la portaveu de CCOO.  En aquesta línia assegura que tot i el repunt dels darrers dies la situació de col·lapse és habitual i "persisteix". La representant sindical considera que les instal·lacions fa anys que van quedar "obsoletes" i assenyala que cal recuperar el projecte per remodelar i ampliar el servei d'urgències que es va veure truncat per la crisi.  A més, afirma que el tancament de la Policlínica del Vallès també va comportar un increment d'usuaris que van derivar-se a l'Hospital granollerí i recorda que la dotació de llits en aquest equipament no ha crescut des dels anys 90.  Pel que fa al personal, afirma que costa trobar especialistes mèdics per cobrir la demanda  dels diferents  serveis del centre sanitari i això fa que se sobrecarregui els que ja tenim. “La mancança de metges especialistes agreuja el drenatge dels pacients que esperen per ser diagnosticats”, comenta. En el cas d'infermeria, Solà relata que si bé sí que hi ha personal infermer per treballar, sempre es contracta una xifra d'empleats molt ajustada al pressupost que acaba sent insuficient, sobretot en moments de col·lapse assistencial. Per tot plegat els empleats demanen a la Generalitat i al Servei Català de la Salut tinguin en compte la situació existent en aquest centre i que revisi el concert.

Summary: Els professionals de l'Hospital General de Granollers exigeixen solucions per resoldre el col·lapse de les urgències


El Ministeri de Sanitat ha autoritzat la petició de Salut i Girona i la Catalunya Central passaran a fase 3 dilluns. El Departament ha decidit finalment no incloure a la petició l’àrea de Barcelona i Lleida, que van entrar en fase 2 aquest dilluns. Salut al•lega que necessita uns dies per veure l’evolució de l’epidèmia i, si és l’esperada, proposaran que el canvi de fase es produeixi abans del cap de setmana que ve. Amb l’avenç de Girona i Catalunya Central, a partir de dilluns gran part de Catalunya -a excepció d’aquestes dues regions- estarà a la tercera etapa de la desescalada sota el comandament de la Generalitat.  Sanitat també ha donat el vistiplau perquè Galicia entri en la ‘nova normalitat’ a partir de dilluns i que el País Valencià, Ceuta, Ciudad Real, Toledo i Albacete (Castella-la Manxa), Lleó, Zamora, Palència, Valladolid i Burgos avancin a fase 3.  Madrid continuarà en fase 2 i la comunitat preveu demanar dilluns avançar a la 3 el 22 de juny, just el dia en què decaurà l’estat d’alarma.

Summary: El Ministeri de Sanitat accepta que Girona i Catalunya Central passin a fase 3 dilluns


La portaveu del govern espanyol, María Jesús Montero, ha explicat que l'executiu portarà la revisió del Codi Penal al Congrés amb l'objectiu de "clarificar" delictes com el de sedició, entre d'altres. "Hi anem amb un plantejament obert", ha dit Montero, amb la intenció de mantenir un "diàleg" que generi "consens" entre els grups parlamentaris. L'objectiu de la reforma del Codi Penal és "clarificar" i adaptar certs tipus delictius a la "realitat" i a "l'època" actual i Montero ha citat el consentiment sexual, delictes contra el medi ambient i també els que tenen "relació amb els esdeveniments que van passar a Catalunya". Segons fonts de Moncloa, una possibilitat podria ser endurir el delicte de rebel·lió i rebaixar les penes del de sedició. En roda de premsa després del Consell de Ministres, Montero ha afirmat que serà una qüestió en la qual PSOE i Unides Podem podrien no tenir el mateix posicionament perquè no està inclòs en l'acord programàtic. Tampoc ha concretat quina serà la proposta del PSOE però ha assegurat que anirà en línia amb el programa electoral dels socialistes. Montero ha insistit que la reforma es vol fer des de "l'amplitud de mires" per assolir el "consens" al Congrés. Montero també ha explicat que tots els ministres del govern espanyol han sol·licitat comparèixer al Congrés a petició pròpia. Sobre la reunió de Pedro Sánchez amb Quim Torra, Montero ha dit que encara s'està tancant la data i que serà una "primera presa de contacte" que s'emmarcarà en la "normalitat institucional" i amb una ronda de trobades amb tots els presidents autonòmics. Preguntada sobre l'ordre de les trobades, Montero ha dit que les volen fer aviat amb tots i que les aniran concretant en l'ordre d'aprovació dels Estatuts d'autonomia però que serà flexible. Tret de sortida als pressupostos El govern espanyol ja ha publicat l'ordre ministerial que dona el tret de sortida a l'elaboració dels pressupostos en els quals ja poden començar a treballar els ministeris. Preguntada pel paper d'ERC en la seva aprovació, Montero ha considerat que uns pressupostos d'un govern "progressista" a l'Estat "no pot deixar indiferent una formació que es denomina progressista". També ha afirmat que tractaran de "flexibilitzar" l'objectiu de dèficit. La ministra d'Hisenda ha dit que apel·laran a la Comissió Europea per tenir una "senda més transitable" que permeti impulsar el creixement i garantir els drets socials. Augment del sou dels funcionaris El Consell de Ministres també ha aprovat l'augment del 2% del sou dels funcionaris de l'Estat. Es tracta d'una mesura que l'executiu socialista va ajornar fins que es formés un nou govern i amb la qual dona compliment a l'acord que va assolir el govern espanyol amb els sindicats. S'aplicarà amb caràcter retroactiu des de l'1 de gener i s'abonarà a partir de la nòmina del febrer.

Summary: El govern espanyol s'obre a modificar la sedició i a incloure'n la revisió a la reforma del Codi Penal que durà al Congrés


Endurir el Codi Penal apujant les penes contra els lladres de domicilis i instal•lar lectors de matrícules de vehicles a les entrades dels municipis del Maresme. Aquestes són dues de les mesures principals recollides a la moció que debatran els diferents ajuntaments de la comarca, en una reacció unitària davant l’auge de robatoris. El text, impulsat pel Consell Comarcal i l’Associació Catalana de Municipis (ACM), destaca “l’alarma social” derivada de l’increment de d’aquests delictes i la “insuficiència” del nombre d’efectius policials per afrontar la situació. Al mateix temps, lamenta que la legislació actual “no és un element dissuasiu per als delinqüents”, motiu pel qual reclama una reacció dels poders polítics i judicials. Segons assenyalen els impulsors de la moció, “la poca penalització de la reincidència i la llibertat provisional són vistos en benefici dels delinqüents i no en benefici d’una societat més segura que respecti la llibertat i la propietat privada”. En aquest sentit, el text proposa demanar als grups polítics del Parlament i del Congrés dels Diputats que promoguin una modificació del Codi Civil per elevar les penes relacionades amb robatoris. Al mateix temps, la moció reclama al govern espanyol que eixugui amb Catalunya un deute pendent de més de 800 milions d’euros “per tal que puguin ser invertits en una millora dels recursos materials i humans” dels Mossos d’Esquadra.  Pel que fa a la Generalitat, els alcaldes exigeixen el desplegament de mesures policials que ajudin a frenar els robatoris, mentre proposen convenis municipals amb el Departament d’Interior per instal•lar lectors de matrícules als accessos als pobles i ciutats per contribuir a la persecució dels lladres. Finalment, en l’àmbit judicial, els ajuntaments insten la Fiscalia i el Tribunal Superior de Justícia a ser “amatents en les fases de graduar les peticions de pena, de redactar les sentències i de considerar la reincidència” dels autors dels robatoris. El Consell Comarcal del Maresme i l’ACM han presentat la moció aquest dilluns. El president comarcal, Josep Triadó, ha carregat durament contra l’auge de robatoris i el marc legislatiu actual: “Sembla que als delinqüents els surt gratis actuar aquí. Les penes que se’ls apliquen són molt inferiors a les de la majoria de països europeus”, ha etzibat.

Summary: Els alcaldes del Maresme reclamen endurir el Codi Penal contra els lladres


La protagonista d''Un amor' (Anagrama), la nova novel·la de Sara Mesa, és la Nat, una inexperta traductora, que s'acaba de mudar al petit nucli rural de La Escapa. Tot sembla aparentment normal en el seu dia a dia fins que va creixent a poc a poc una forta sensació d'estranyesa davant els habitants de la zona, el seu barroer llogater i la seva vella casa, que no para d'obsessionar-la.  L'escriptora ha explicat que 'Un amor' és "un viatge interior, una revolució" de la protagonista, on passen coses que la canviaran per complet. Mesa ha assegurat volia parlar de les experiències que arriben "sacsejar-te la vida" i li permeten a la protagonista interpretar coses del seu passat.  Sara Mesa, autora de 'Cuatro por cuatro' i 'Cicatriz', ha admès que havia donat moltes voltes a la novel·la pels seus propis dubtes i ha explicat que l'equip d'Anagrama ha tingut molta paciència amb ella. L'escriptora va començar la novel·la el 2016 i de cop la deixava i hi tornava. De fet, entre el 2016 i la publicació d''Un amor', vaig escriure 'Cara de pan'. És una novel·la "molt ambigua i difícil d'explicar", ha reconegut.  L'escriptora ha destacat és la història d'una dona que se'n va a viure al camp. A Mesa més que retratar el món rural, li interessava parlar d'una comunitat "molt tancada i en certa manera claustrofòbica, on el paisatge hi té un gran pes". Ha remarcat que l'espai retrata una atmosfera en la qual sembla tota l'estona que passaran coses, tot i que objectivament no està passant molt.  Mesa ha apuntat que no és una novel·la molt llarga i va intentar mantenir la tensió narrativa tota l'estona i això és el que tanta feina li va costar aconseguir. "Era complicat i important, i no per una qüestió de mantenir el lector atrapat ni per fer una trama intrigant. Tot està embolcallat, ha afegit, per un aire d'estranyesa.  La protagonista és cauta i té recels, ha explicat, i confronta tot el que veu amb els seus dubtes. "Ell és un personatge maliciós també". Ajuden a incrementar la perplexitat i sensació de claustrofòbia de la Nat els personatges que hi van apareixent com el seu llogater, el gos que li regala, la noia de la botiga, el Píter el hippy, la vella Roberta, Andreas l'alemany i els seus veïns. Un dels temes de la novel·la és la cerca en el context d'aquesta comunitat d'un culpable i qui assumeix la responsabilitat .  Els somnis  L'escriptora ha manifestat que 'Un amor' és una història que té "molt de la narrativa del somni i no des del punt de vista oníric i surrealista, sinó de les històries en les quals passen coses estranyes i es van enredant". Ha apuntat que no és que la novel·la sigui un somni, però sí té un component procedent del somni. Ha posat com exemple que ella té un somni recorrent i és que algú entra a casa seva i no un lladre, sinó una persona que t'enganya i de cop està dins de casa teva.  Mesa ha explicat que durant el confinament va aprofitar per escriure, tot i que no sap si el seu pròxim treball es traduirà en una novel·la o un llibre de contes.

Summary: Sara Mesa retrata a 'Un amor' el viatge "interior i revolucionari" d'una dona en una societat rural "claustrofòbica"


La candidatura Pirineus-Barcelona per acollir uns Jocs Olímpics d'Hivern "no té res a envejar" a les competidores. Són paraules del vicepresident del Comitè Olímpic Internacional (COI), Juan Antonio Samaranch, pronunciades aquest dimecres a la capital catalana en el marc d'una conferència al Círculo Ecuestre. A parer de Samaranch, Barcelona és una de les grans candidates a hostatjar la cita esportiva, però també ha subratllat que un esdeveniment d'aquest tipus ha de deixar un "llegat" a la ciutat. "Si no hi ha un projecte que transcendeixi la celebració dels Jocs, no té cap possibilitat de ser l'escollida", ha advertit. També ha explicat que ara es valora molt que hi hagi "gran part de la infraestructura construïda". És justament en aquest sentit que Samaranch ha afirmat que Barcelona no té res a envejar a la resta de candidates i ha afegit que la candidatura barcelonina és "tècnicament impecable". A més ha assegurat que "no té cap consideració negativa per part dels comitès tècnics". El vicepresident del COI ha xifrat en 1.500 milions d'euros el cost d'organitzar uns jocs olímpics, per bé que ha considerat que "amb tots els ingressos el compte de resultats serà positiu", i ha recordat que la institució olímpica hi inverteix més de 900 milions de dòlars. A més, ha afirmat que la candidatura catalana no haurà de dedicar "cap inversió addicional" a la construcció de cap infraestructura "que no existeixi actualment". Finalment ha aconsellat als responsables de la candidatura que la mantinguin "al marge" de qualsevol "debat o desavinença política" i ha convidat a competir contra la resta de candidats "amb il·lusió".

Summary: La candidatura Pirineus-Barcelona "no té res a envejar" a les competidores segons Juan Antonio Samaranch


La circulació ha quedat reoberta a la C-17 a Gurb, mentre que a la C-25 es manté un carril tallat en sentit Lleida, segons ha informat el Servei Català de Trànsit. Una protesta ha provocat cues de fins a 6 quilòmetres en sentit sud a la C-17. Aquest és un dels punts on en els últims dies s'acostumen a convocar manifestacions contra la sentència del Tribunal Suprem sobre l'1-O.

Summary: Reoberta la C-17 a Gurb i a la C-25 es manté un carril tallat en sentit Lleida


La Cooperativa de Falset Marçà ha estat el banc de proves d’un sistema d’auditoria energètica en temps real orientat al sector vitivinícola que té com a objectiu millorar l’eficiència energètica dels processos productius i la reducció de la petjada de carboni. La iniciativa, impulsada fa un any per les empreses Instatec i Tamic, en col·laboració amb la Fundació Parc Tecnològic del Vi (Vitec), ha permès assolir un estalvi energètic del 30% -xifrat en prop de 6.000 euros- a aquest celler falsetà, que processa un milió de quilos de raïm l’any. La monitorització permanent del consum ha permès corregir amb rapidesa termes de potència, de distribució del fred o de despesa elèctrica que eren ineficients. El cost del projecte es compensa amb el 50% de l’estalvi assolit. L’eina, que ara es vol estendre a altres cellers, es presentarà el 29 d’abril en el marc de la Fira del Vi de Falset.  El projecte es va endegar l’any passat de la mà de les empreses vilafranquines Instatec Serveis Energètics (Instatec) i Tècniques Avançades de Mesura i Control (Tamic) que, amb la col·laboració del Parc Tecnològic del Vi (Vitec), van escollir el celler de la Cooperativa Falset Marçà per realitzar la seva prova pilot, atesa la seva dimensió i la diversitat de producció que ofereix. Les auditories energètiques es realitzen un cop l’any, en base a l’exercici anterior. Per tal d’aconseguir una optimització dels recursos es va decidir implementar una eina que aportés una auditoria en temps real i permetés impulsar millores immediates, segons ha apuntat el director de Tamic, José Maria Caballero. El projecte es basa en el monitoratge de pràcticament tot el consum del celler -actualment s’arriba al 95% del total- a partir de tecnologies de recollida i anàlisi de dades ja existents al mercat.  El sistema analitza paràmetres de despesa com el fred, l’enllumenat, el compressor d’aire a pressió o els endolls. En el cas de la cooperativa falsetana, per exemple, es va detectar que el compressor patia fuites i funcionava més hores de les necessàries, ja que no se solia desconnectar i, quan es descarregava, s’activava tot sol, ocasionant una despesa innecessària. També s’han revisat la distribució del fred o els termes de potència contractada, i una de les assignatures pendents és la il·luminació, segons ha indicat el responsable d’operacions d’Instatec, Xavier Hill.  El seguiment es realitza de forma setmanal i, quan es detecten puntes de consum, se n’analitza l’origen i s’actua de forma immediata per tal de poder reflectir l’estalvi en la factura, ha subratllat l’investigador del departament d’enologia de VITEC, Xavier Ruiz. Les actuacions al celler falsetà s’han traduït en un estalvi del 30% del consum energètic, l’equivalent a prop de 6.000 euros. La meitat d’aquest estalvi permet finançar el projecte, que tindrà continuïtat en el futur. Aquests bons resultats, segons ha subratllat el president de la Cooperativa Falset Marçà, Ricard Rull, els permetran seguir millorant les seves instal·lacions. L’actuació també suposa una oportunitat per substituir les fonts d’energia actuals per altres de més sostenibles, amb la voluntat de reduir la petjada del carboni i de vetllar pel compromís amb el Medi Ambient.  Les conclusions d'aquest estudi, que són extrapolables a la majoria de cellers de la comarca, seran  presentades el 29 d’abril a la Cooperativa en el marc dels actes organitzats amb motiu de la Fira del Vi de Falset, que se celebrarà el cap de setmana del 30 d’abril i 1 de maig.

Summary: La Cooperativa Falset Marçà assoleix un estalvi energètic del 30% amb una auditoria del seu consum en temps real


La Comissió Nacional del Mercat de Valors (CNMV) ha assegurat que "a mig termini", la prolongació de la "crisi" política que està vivint Catalunya pot tenir "conseqüències notables sobre els mercats i l'activitat econòmica".  De moment, assegura l'òrgan, l'impacte en els mercats financers ha estat "limitat", tot i que la prima de risc ha augmentat 13 punts bàsics des de l'inici de setembre i l'Ibex 35 ha registrat un retrocés del 1,4%.  La CNMV assegura que hi ha el risc que en els mercats es pugui produir un "enduriment" de les condicions de finançament dels agents i una pèrdua de confiança que donin lloc a baixades de les cotitzacions i a rebrots puntuals de la volatilitat".  L'òrgan regulador veu la "incertesa" per la crisi política a Catalunya com un dels factors que pot fer que l'economia no creixi tant com el que estava previst l'any vinent, juntament amb l'elevada taxa d'atur i l'alt endeutament.

Summary: La CNMV pronostica "conseqüències notables" sobre els mercats i l'activitat econòmica si s'allarga el conflicte català


Els Mossos d'Esquadra comissen durant l'escorcoll substàncies estupefaents valorades en més de 700.000 euros ACN Barcelona.-Els Mossos d'Esquadra van desmantellar el 10 de desembre al districte de Ciutat Vella un pis dedicat al tràfic de drogues i van detenir un home com a presumpte autor d'un delicte contra la salut pública. Durant l'escorcoll, la policia va trobar substàncies estupefaents valorades en 712.670 euros i més de 56.000 euros en efectiu amagats al sostre del domicili. L'individu tenia un sistema de videovigilància per controlar els accessos a l’immoble, on venia diferents tipus de drogues com cocaïna, haixix, speed o èxtasi líquid. La investigació dels Mossos va començar el juliol gràcies a les queixes veïnals. L'arrestat, de 40 anys, nacionalitat polonesa i veí de Barcelona, ha ingressat a presó. Les primeres investigacions per aquest cas van començar el mes de juliol, arran de diverses queixes veïnals que denunciaven la presumpta activitat il·lícita que es feia en un domicili del districte de Ciutat Vella, on es venien diferents tipus de drogues com cocaïna o èxtasi líquid. Les denúncies es van fer a través de correus anònims i trucades al 112 i van alertar que es venien substàncies estupefaents tant a l’interior com a l’exterior de la finca. Posteriorment, els agents van vigilar la zona i van identificar molts dels consumidors que freqüentaven aquest punt de venda. Els clients eren tant d’origen nacional com estranger i entraven i sortien de l’immoble denunciat amb diferents tipus de drogues. A més, la policia va detectar que el domicili tenia un dispositiu de videovigilància integrat per tres càmeres de seguretat, una al carrer i dues a dos vestíbuls de la finca, que permetien controlar els accessos a l’immoble. La investigació va determinar que el venedor d’aquestes substàncies era l’inquilí del pis, el qual havia treballat de farmacèutic. L'home, a més de subministrar droga al domicili, també la venia als clients de bars i discoteques del districte de Ciutat Vella. En l’operació per desmantellar el punt de venda de droga i detenir el seu responsable, es va fer una entrada i escorcoll a l’immoble del traficant, on es van localitzar 5 quilograms d’speed, 60 grams de cocaïna, 17.000 pastilles de MDMA, 171 grams d'haixix, 83 grams de marihuana, 15 envasos de popper, i 681 grams de 'shabú', entre altres substàncies que es calcula que tenien un preu al mercat il·lícit de 712.670 euros. A més, es van intervenir 56.130 euros en efectiu amagats al sostre del domicili. L'arrestat va passar a disposició judicial i va ingressar a presó.

Summary: Detenen un home per tràfic de drogues en un pis de Ciutat Vella


La presidenta de la Comissió Europea, Úrsula Von der Leyen, està en quarantena per haver estat en contacte amb un positiu dimarts passat. Així ho ha anunciat ella mateixa en un missatge a les xarxes socials aquest dilluns. "M'han informat que dimarts passat vaig participar en una reunió on va assistir una persona que ahir va donar positiu a covid-19", ha dit. En principi només s'autoaïllarà un dia perquè dijous ja es va fer una prova PCR coincidint amb la cimera europea de líders i va donar negatiu. Aquest dilluns farà un segon test i si torna a donar negatiu, acabarà la quarantena.

Summary: La presidenta de la Comissió Europea està en quarantena per haver estat en contacte amb un positiu dimarts passat


Les dues SICAV per valor de més de 200.000 euros de la diputada de JxCat i exentrenadora de la selecció espanyola de natació sincronitzada, Anna Tarrés, i el veler del president del PPC, Xavier Garcia Albiol, són alguns dels béns que han declarat els diputats i que es poden consultar a la pàgina web del Parlament. Fer la declaració de béns és una obligació per poder recollir l'acta de diputat. Per la seva banda, el primer secretari del PSC, Miquel Iceta, ha declarat un quadre de 10.000 euros i la diputada de JxCat Laura Borràs té un Jaguar del 2012, una assegurança de vida i un pla de pensions. La majoria de diputats tenen hipoteques, pisos, vehicles i places de pàrquing. El president del Parlament de Catalunya, el republicà Roger Torrent, declara tenir mig immoble, 140.000 euros en comptes corrents i altres dipòsits bancaris i una hipoteca de 126.000 euros.  La líder de Cs, Inés Arrimdas, té un pis i un garatge i 24.000 euros en comptes corrents i accions. També declara 2.000 euros per amortitzar d'una hipoteca. Per la seva banda, el membre de Ciutadans José María Espejo-Saavedra, vicepresident segon del Parlament, fa constar en la declaració de béns mig immoble, 156.000 euros en comptes i assegurances i una hipoteca de 200.000 euros. Elsa Artadi, portaveu de Junts per Catalunya, té 65.000 euros en comptes corrents, i Eduard Pujol, exdirector de Rac 1 i diputat del mateix partit, afirma tenir un immoble i mig i un garatge, 85.000 euros en comptes i plans de pensions i 270.000 euros en crèdits. L'exseleccionadora espanyola de natació sincronitzada i diputada de Junts per Catalunya Anna Tarrés declara mig immoble d'un valor de 242.000 euros, 220.000 euros en Sicavs i una hipoteca de 112.000 euros. Als seus comptes bancaris, segons la declaració de bens, hi té 121.000 euros.  L'expresidenta del Parlament Carme Forcadell declara mig immoble, una finca rústica i dos garatges, i 140.000 euros en comptes corrents, accions i plans de pensions. El líder d'ERC Oriol Junqueras, empresonat a Estremera per ordre de l'Audiència Nacional en una mesura preventiva que el Tribunal Suprem ha mantingut, fa constar 187.000 euros en comptes, accions i plans de pensions i una propietat immobiliària i mitja. La número dos dels republicans, Marta Rovira, declara mig immoble, 60.000 euros en comptes, accions i plans de pensions i 22.000 euros d'hipoteca. Pel que fa al PSC, el seu líder, Miquel Iceta, té dos immobles i mitja finca immobiliària, 266.000 euros en comptes corrents i accions, un quadre de 10.000 euros i 261.000 euros d'hipoteques i crèdits. La també socialista Eva Granados declara un immoble, 62.000 euros en comptes, accions i plans de pensions i 10.500 euros d'hipoteca. Als Comuns,  Xavier Domènech afirma que té 17.800 euros en comptes corrents, mentre que pels cupaires, Vidal Aragonés declara tenir mig immoble, 27.000 euros en comptes i 192.000 euros d'hipoteca i Carles Riera un immoble, mitja finca rústica, 5.000 euros en comptes i 108.000 euros en préstecs.

Summary: Les SICAV de Tarrés, el quadre d'Iceta i el veler d'Albiol, algunes de les curiositats dels béns dels diputats


Josep Roca ha sortit al pas aquest dimecres d'algunes crítiques que ha rebut el Celler de Can Roca per acollir l'entrega dels premis anuals de la Fundació Princesa de Girona al restaurant que tenen a Vilablareix (Gironès). El sommelier dels germans Roca ha assenyalat que ells són cuiners "i no polítics". Tot i destacar que entenen el context en què s'ha produït la polèmica,, "nosaltres sobretot som hospitalaris, amb tothom". De fet, Josep Roca ha anat més enllà i ha afegit que "un país és gran si és hospitalari". Els tres germans Roca han arribat al seu restaurant aquest dimecres cap als volts de la 1 des de Bilbao després de rebre el segon premi dins el rànquing que elabora la revista 'The World's 50 Best Restaurants. A l'entrada han estat rebuts entre aplaudiments per l'equip de cuina i l'equip de sala, a qui han agraït tot l'esforç. Els pares dels tres germans també els han volgut felicitar en persona.

Summary: Josep Roca: "Nosaltres som cuiners, no som polítics, però som hospitalaris i entenem que un país és gran si és hospitalari"


El seu director, Xavi Pascual, remarca que "cap brot" ha sortit dels concerts, gràcies a les mesures de seguretat ACN Girona.-El festival Strenes de Girona ha tancat una nova edició omplint tot l'aforament que la pandèmia ha permès posar a disposició. En total han estat vuit concerts de sis artistes amb que s'han fet sota fortes mesures de seguretat. Precisament, el director de l'Strenes, Xavi Pascual, ha volgut reivindicar que gràcies a que han estat escrupolosos amb el compliment d'aquestes mesures no hi ha hagut "cap brot" que hagi sortit del festival. "És molt important posar en valor la feina que hem fet. La cultura és segura", ha assenyalat Pascual. Aquest Strenes 3.0 ha abaixat el teló de l'Auditori de Girona – on s'han fet tots els concerts – amb el segon concert de Miki Núñez, que com el d'ahir dissabte feia temps que tenia totes les entrades venudes. Les 391 localitats que estaven disponibles a cadascun dels vuit concerts programats a l'Strenes 3.0 s'han omplert pràcticament cada dia. En aquest sentit, l'èxit ha estat total d'un festival que, però, ha vist com ha hagut de reformular tres vegades el seu format. Per això, el director de l'Strenes, Xavi Pascual, assenyala que "ha valgut la pena" fer aquesta edició "malgrat les condicions tant difícils" causades per la pandèmia.  Però Pascual reivindica que "el gran èxit" ha estat poder arribar a l'últim concert dels programats – el de Miki Núñez – sense que s'hagi registrat cap brot que hagi sortit de l'Auditori, espai on s'han celebrat els concerts. En aquest sentit, Pascual recorda que han seguit "escrupolosament" totes les recomanacions que han fet els experts. "S'ha obligat a tothom anar amb mascareta, hem reduït l'aforament a un terç, hem posat gel hidroalcohòlic a disposició de tothom, hem fet un circuit únic i hem ventilat l'auditori per renovar l'aire", assenyala. Per això, el director del festival reivindica que "la cultura és segura" i s'ha felicitat que, finalment, la consellera del ram, Mariàngela Vilallonga, hagi donat suport als programadors. "Per fi ha fet una piulada, semblava que això dels concerts no anava amb ella", ha assenyalat. Pascual també ha lamentat que cada vegada que hi ha un brot de coronavirus, es faci un toc d'atenció a la cultura. "Sembla que si passa alguna cosa, es mira cap als actes culturals", remarca. De fet, el director de l'Strenes no entén perquè passa això quan els concerts són espais "molt més segurs que platges, supermercats o restaurants". Els artistes "emocionats" Pascual ha explicat que durant aquestes setmanes que s'han fet els concerts els artistes s'han emocionat en vàries ocasions. "Senties que els aplaudiments eren brutals i això ha generat molta complicitat, tenint en compte la situació que vivim", explica Pascual, que recorda que a banda dels músics, més d'un centenar de persones han recuperat el seu lloc de feina gràcies a que s'ha fet el festival Strenes. El punt i final d'aquest Strenes 3.0 l'ha posat el terrassenc Miki Núñez que ha omplert les 391 localitats. El festival el va obrir The Buzz Lovers, rememorant el concert que va fer Nirvana fa 25 anys a Nova York. Després va ser Sopa de Cabra qui va passar per l'Auditori de Girona. Mala Rodríguez, Suu i un doble concert de Blaumut han estat els artistes que han completat el cartell de l'Strenes 2020.

Summary: El festival Strenes de Girona tanca omplint els aforaments disponibles i reivindicant que "la cultura és segura"


D’acord amb les mesures decretades pel Govern durant la fase d’alerta pel coronavirus, entre el 12 i el 26 de març, el CCCB limitarà l'accés a les seves activitats a un terç de l'aforament oficial. L'exposició 'Gameplay. Cultura del videojoc', l'espai 'Zooom', les projeccions de l'Xcèntric o la sessió de Poetry Slam Barcelona, entre altres, seguiran endavant, doncs, amb control d'accés. De la seva banda, el MACBA no ha adoptat per ara restriccions, ni tampoc ha notat un descens del públic degut al coronavirus, però sí ha patit algunes cancel·lacions de visites escolars i d'algunes ponències. Al seu torn, el centre CaixaForum de Tarragona ha cancel·lat la conferència 'Històries del Nil', que havia d'acollir aquest dimecres.  A banda de la limitació de l'aforament, les afectacions pel coronavirus al CCCB són la cancel·lació de les visites d'Alessandro Baricco i de Stefano Mancuso, amb motiu del confinament establert pel govern italià. El CCCB retransmetrà la conferència de Mancuso per 'streaming' el proper 19 de març. En canvi no està clar què passarà amb la que havia de pronunciar Baricco.

Summary: El CCCB limita l'accés a les seves activitats per seguir obert malgrat el coronavirus


L’Ajuntament de Sitges ha posat en marxa un servei d’assessorament adreçat al col•lectiu LGTBI i als seus familiars, en una iniciativa pionera a Catalunya, segons ha informat el consistori. A través de la Regidoria de Benestar i Família, el punt d’atenció personalitzada vol fomentar la convivència, la cooperació i la cohesió social, evitant la discriminació de totes les persones lesbianes, gais, transsexuals, bisexuals i intersexuals. El servei està instal•lat a l’edifici de l’Escorxador i funciona amb visites concertades dos cops al mes, gràcies a la col•laboració de l’entitat ACORD, que proporciona un especialista per atendre les consultes.  La regidora de Benestar i Família, Mireia Rossell, ha destacat la voluntat d’aconseguir atendre la població més jove, a partir dels 14 anys. La iniciativa dóna compliment a la Llei 11/2014 de Garantia dels drets del col•lectiu LGTBI, per tal d’eradicar l’homofòbia, la bisfòbia i la transfòbia. Segons la llei, les persones que pateixin o estiguin en risc de patir discriminació per raó de la seva orientació sexual han de disposar d’un servei d’atenció integral.

Summary: Sitges obre un servei pioner d’assessorament per al col·lectiu LGTBI


Luis Goytisolo (Barcelona, 1935) ha presentat aquest dimarts a Barcelona l'obra 'El atasco y demás fábulas' (Anagrama), un volum que recupera tres faules publicades pel mateix editorial entre el 1970 i el 1981 i n'incorpora una d'inèdita, 'El atasco'. El llibre, que es pot llegir-se des d'un punt de vista actual, incorpora ara un pròleg d'Ignacio Echevarría. El poder universal de la publicitat, la degradació dels sistemes democràtics, la manipulació del llenguatge, l'alienament de l'home contemporani, la violència o les selfies són alguns dels elements que aborda, tenyits del seu particular humor. Segons l'escriptor, en el món actual els polítics "hi pinten cada vegada menys" en favor del mercat, que ho controla tot, i assegura que un ja no es creu cap notícia. L'autor d''Antagonía' ha avançat que prepara una novel·la curta que es publicarà al novembre. Goytisolo va començar a escriure la primera faula del volum el 1968, en plena dictadura franquista, com a "vàlvula d'escapament" a la redacció d''Antagonía', la que acabaria sent una de les grans novel·les del segle XX i que Anagrama acaba de publicar la tercera edició.  La faula va acabar veient la llum amb 'Ojos, círculos, búhos', i la va seguir 'Devoraciones', tot dos amb il·lustracions de Joan Ponç, el 1970 i 1976 respectivament. Després es va publicar 'Una sonrisa a través de una lágrima' el 1981. Va ser l'any passat quan va decidir tornar a l'univers de la faula seguint el fil de l'humor, que el va acabar conduint a 'El atasco', que completa el volum. Unes faules de "molta actualitat" Rellegint l'obra anterior, Luis Goytisolo s'ha sorprès de trobar tants "elements actuals" a les primeres narracions. "És com si pressentís el futur, el que ens venia a sobre, que acaba concretant-se molt a l'última història", ha insistit. Amb tot, ha explicat a la roda de premsa de presentació que no va intentar establir una relació amb l'actualitat política. "'El atasco' no és polític. L'acció es desencatlla, la realitat no ho sé", ha conclòs. L'humor dur, l'absurd –perquè afirma que la vida és "absurda"-, tot allò irreverent, escatològic, que "frega el pornogràfic" són els elements que contribueixen a donar realitat a allò que explica, oferint un "caràcter poc passatger".  L'autor d''Antagonía' s'ha referit també a la situació general del món, en què els polítics "hi pinten cada vegada menys" i on no et pots creure cap notícia. "La realitat se t'escapa", ha precisat. Així, considera que actualment "el bons i els dolents" ho són en funció de les "circumstàncies" i d'elements aliens a la política, perquè tot ha passat a estar controlat pel mercat. Nova novel·la al novembre L'escriptor ha anunciat que ja té escrita una novel·la curta que es publicarà al novembre. L'obra relata històries que, aparentment, no tenen "cap relació", però serà el mateix lector el que establirà la trama, que acaba conformant una novel·la completa sobre l'actualitat del món.

Summary: Luis Goytisolo: "En el món actual els polítics hi pinten cada vegada menys"


El jutjat d'instrucció 5 de Mataró, en funcions de guàrdia, ha deixat en llibertat provisional els dos detinguts per l'atac a un habitatge ocupat per joves immigrants a Premià de Mar (Maresme), segons ha informat el Tribunal Superior de Justícia de Catalunya (TSJC). Segons el TSJC, els detinguts han respost les preguntes de totes les parts i, un cop en llibertat provisional, hauran d'estar a disposició del jutjat sempre que siguin requerits. El jutjat té oberta la causa pels delictes de desordres públics i atemptat i desobediència a agents de l'autoritat.

Summary: Deixen en llibertat provisional els dos detinguts per l'atac a un habitatge ocupat per joves immigrants a Premià de Mar


El president de la Generalitat, Carles Puigdemont, ha advertit aquest dissabte que la continuïtat del diàleg obert amb el govern espanyol depèn de Madrid. "Ha quedat ben clar que la pilota ja no és a la nostra teulada: quan ens han demanat gestos de diàleg, els hem fet, quan ens han demanat propostes, les hem posat damunt la taula, però hem rebut sempre el mateix missatge i, per tant, la pilota és a la seva teulada", ha respost a la pregunta sobre si la seva reunió amb Mariano Rajoy i la d'Oriol Junqueras amb Soraya Sáenz de Santamaría tindran continuïtat. Puigdemont ha defensat que, tot i la suspensió de la llei d'emergència social, "hi ha escenaris per poder garantir que ningú no queda desatès". Des de Gant, Puigdemont ha reivindicat la independència de Catalunya per "poder disposar de les eines per donar resposta a les necessitats i aspiracions dels ciutadans". Després de reunir-se amb el ministre-president de Flandes, Geert Bourgeois, Puigdemont ha defensat que Catalunya vol tenir "un estat propi a la UE per poder viure millor i afrontar el futur amb millors garanties" i ha assegurat que el procés sobiranista "no és contra ningú". "Volem tenir excel·lents relacions amb l'Estat espanyol, perquè com sabeu, tenim lligams estrets i interessos comuns", ha afirmat. Puigdemont no ha volgut "donar lliçons" al seu homòleg flamenc "no dir que el que és bo per Catalunya és bo per Flandes". "Hi ha hagut un intercanvi profund per conèixer-nos millor, però cadascú farà el seu camí de forma lliure i ens respectarem", ha explicat després de la reunió. Junqueras ja havia advertit dijous, després de la trobada amb Sáenz de Santamaría, que la continuïtat de les reunions dependran de l'"evolució dels punts" que demana el Govern i del calendari electoral espanyol. El vicepresident va assegurar que la predisposició de la Generalitat és seguir parlant amb el govern espanyol en noves reunions durant "les properes setmanes o el proper mes".

Summary: Puigdemont, sobre la continuïtat del diàleg amb el govern espanyol: "La pilota és a la seva teulada"


La portaveu d'Arran, Adriana Costa, ha estat citada a declarar aquest dimecres per videoconferència a la Ciutat de la Justícia com a investigada per presentar en roda de premsa a València el mes de març de 2019 la campanya d'habitatge 'Punxem la bombolla'. El cas, que s'instrueix al jutjat número 18 de València, va començar amb la denúncia de la immobiliària Engel and Volkers per una acció de protesta organitzada a la seva seu de València. La policia espanyola considera que aquesta acció i d'altres com la que es va fer en un pis rusc de l'Hospitalet són un fets "coordinats" i amb "un autor comú". Per Roca, que s'ha negat a declarar, la seva citació és un nou intent de "criminalitzar-los" i un atac contra la llibertat d'expressió i la dissidència política. Tant l'acció de protesta davant la seu d'Engel and Volquers a València com la del pis rusc a l'Hospitalet de Llobregat, que donaven el tret d'inici a la campanya 'Punxem la bombolla', formen part d'un expedient judicial més ampli que inclou una sèrie d'accions contra el turisme de masses i a favor del dret a l'habitatge realitzades al País Valencià els últims anys.  Per Arran, que la Brigada Provincial d'Informació de la policia espanyola i la Fiscalia de València relacionin diferents accions de protesta i investiguin la portaveu del grup que les va promoure forma part de l'estratègia política per "perseguir-los i criminalitzar-los". A més, qualifiquen d'"atac a la llibertat d'expressió" que Adriana Roca sigui investigada "per exercir les seves funcions de portaveu en una roda de premsa".  A la sortida de la Ciutat de la Justícia, la portaveu d'Arran ha denunciat que hi ha "una estratègia de la por" per dissuadir-los de seguir promovent accions per aconseguir una societat més justa i que la única resposta que poden donar és "no retrocedir ni claudicar".  La citació d'aquest dimecres s'ha produït dies després de l'inici de la segona fase de la campanya 'Punxem la bombolla' que se centrarà en l'accés a l'habitatge del jovent i la emancipació juvenil.

Summary: Arran denuncia que la citació de la seva portaveu per presentar una campanya sobre habitatge vol "criminalitzar-los"


L'Associació Sümate creu que les acusacions per l'1-O són totalment arbitràries i hi veu ''ànsies de càstig, escarment, humiliació i venjança'' d'un estat que ja 'ha deixat clar'' que és totalment ''antidemocràtic''. En un comunicat, l'entitat defensa que ''gent honrada i honesta'' no pot ser acusada de rebel·lió ni de sedició perquè l'únic ''delicte'' comès ha estat obeir de forma pacífica i democràtica el seu poble. En un comunicat, Súmate ha volgut tornar a mostrar el suport als polítics empresonats, a les famílies i amics i als qui van marxar a l'estranger, als Mossos d'Esquadra i ha assegurat continuar defensant pacíficament ''la democràcia i els drets humans''.  Per això, reitera la petició de posar de llibertat les 9 persones ''injustament empresonades'' i demana retirar les acusacions a la resta d'exconsellers i membres de la Mesa del Parlament. Per Súmate aquest divendres és un dia ''trist'' però recalca que no els vencerà ''el desànim'' per continuar reclamant ''democràcia i llibertat'' des de la serenitat, el pacifisme i la humilitat.

Summary: Súmate veu ''amb ànsies de càstig, escarment, humiliació i venjança'' les acusacions per l'1-O


El director del Centre de Coordinació d'Alertes i Emergències Sanitàries, Fernando Simón, ha apuntat que encara no hi ha "prou informació" que relacioni el coronavirus amb la síndrome inflamatòria descoberta pel sistema de salut del Regne Unit, que afecta nens de totes les edats. "Ara mateix és una síndrome que s'està veient en els nens, alguns infectats prèviament amb el coronavirus, altres no", ha dit en roda de premsa a La Moncloa, i "per tant ara mateix és complicat fer una valoració de la seva associació amb una infecció prèvia amb coronavirus". Segons Simón, per extreure conclusions sobre la possible relació entre la síndrome i el coronavirus "caldria fer un bon estudi, valorar les tendències prèvies d'aquesta malaltia" i veure "si la proporció d'infectats amb coronavirus és superior a la que podríem esperar amb la població habitual".  Simón ha respost d'aquesta manera a una pregunta sobre una nota del sistema de salut anglès (NHS) que alerta d'una nova malaltia inflamatòria que afecta  nens de totes les edats i que podria estar relacionada amb el coronavirus. Segons l'NHS, en les últimes setmanes hi ha hagut un augment de nens que presenten un estat inflamatori multisistèmic amb símptomes del coronavirus i també de la malaltia de Kawasaki. A l'Estat, l'Associació Espanyola de Pediatria (AEP) també ha manifestat la seva preocupació pel síndrome inflamatori, i en un comunicat intern ha recomanat als seus socis estar alerta per reconèixer aquests quadres i derivar els pacients ràpidament a un centre hospitalari. Segons l'AEP, en les últimes setmanes han aparegut nens amb un dolor abdominal inusual i gastroenteritis que han evolucionat en poques hores cap a un xoc, amb taquicàrdia i hipertensió.

Summary: Simón diu que encara no hi ha "prou informació" que relacioni el coronavirus amb una síndrome inflamatòria en nens


El socialista Andreu Absil és el nou alcalde de Montgat (Maresme), després que hagi prosperat la moció de censura contra Rosa Funtané (ERC). La proposta s'ha votat en un ple extraordinari que s'ha celebrat aquest dimecres. Tal com es preveia, hi han votat a favor el regidors del PSC, JxCat, Cs i Som Montcat. ERC, En Comú Podem i MG-ICV s'hi han oposat. L'acord estableix que Absil assumeixi l'alcaldia els propers dos anys i que després Mercè Marín, de JxCat, n'agafi el relleu. L'alcaldessa sortint s'ha mostrat decebuda amb la situació i ha titllat l'acord de "pacte de la vergonya". JxCat al Maresme també ha rebutjat la moció i ha anunciat que obrirà un expedient disciplinari als tres regidors de la formació que hi han donat suport. Absil ha assegurat que tenia una sensació "agredolça" després del ple pels retrets que hi ha hagut durant la sessió, recordant pactes anteriors d'altres legislatures i qüestions de política nacional. "Crec que no acabem d'entendre què necessitem, hem tornat a escoltar que som els del 155 quan nosaltres som municipalistes i així ho demostrem, ja que la nostra número dos és independentista i té llibertat de vot", ha detallat. El detonant per presentar la moció ha estat un augment de l'IBI, que segons els socialistes ha estat del 37,5%. "Dos dies abans del ple ens presenten els números de les ordenances fiscals amb errades de més de 600.000 euros en un pressupost d'onze milions i no hem vist cap autocrítica", ha afegit el nou batlle.  El nou alcalde ha assegurat que a partir d'ara treballaran pel municipi amb la recuperació de l'estructura de treballadors de l'ajuntament, que actualment té "un 30% de la plantilla de baixa". Absil vol reforçar tota aquesta estructura i poder treballar pel municipi amb la majoria estable que ha resultat de la moció de censura. "Tot i l'estabilitat del pacte volem comptar amb tothom, aquí tots ens coneixem, ens trobem comprant al supermercat, alguns juguem a pàdel junts i a vegades agrairia que hi hagués el consell d'infants en aquest plenari en comptes de nosaltres", ha dit.  L'altre partit que tindrà l'alcaldia és Junts per Catalunya. La seva cap de llista, Mercè Marín, ha admès després del ple que no li preocupa el possible expedient que li puguin obrir des de la direcció comarcal. "Ara per ara em preocupa posar-me a treballar demà mateix i fer que Montgat surti d'aquesta paràlisi, l'expedient està en una segona capa". Marín serà alcaldessa en el darrer tram de legislatura. Mentrestant, l'alcaldessa sortint, Rosa Funtané, d'ERC, ha assegurat que el pacte no és "ètic". Funtané ha recordat que la seva llista va tenir gairebé 660 vots més que la segona formació. "No és de justícia ni ètic prendre una alcaldia quan del primer al segon hi ha gairebé 660 vots de diferència, i a més, ajuntant partits que no tenen res a veure entre si", ha dit. Funtané també ha admès que el pacte ja estava "orquestrat" des d'abans de les eleccions i ha posat sobre la taula que el pacte s'ha fet entre partits independentistes i unionistes, i d'esquerres i de dretes. La formació republicana ha estat molt crítica amb el regidor de Ciutadans que ha deixat el partit per poder votar a favor de la moció. "Vostè ja no representa Ciutadans, es representa a sí mateix i el proper pas que hauria de fer és dimitir", li ha dit el regidor d'ERC, David Sánchez.

Summary: Absil (PSC) assumeix l'alcaldia de Montgat després que prosperi la moció de censura del PSC, JxCat, Cs i Som Montgat


"No ens deixem entabanar encara que les paraules siguin nobles. No ens podem deixar emmirallar per promeses". El número 2 d'ERC a les generals, Joan Tardà, té molt clar que la promesa de referèndum que fa Podem és impossible de complir perquè no aconseguiran reunir ni els 176 diputats necessaris per modificar la llei de referèndums ni els 234 per incloure el dret a l'autodeterminació a la Constitució. "Qui pagarà senyora Colau i senyors Iglesias i Domènech, això que vostès ens han promès?", els ha preguntat des del Teatre Casal de Vilafranca. "Sona a l'apoyaré de Zapatero", ha opinat, tot i que està convençut que la proposta és sincera. La secretària general d'ERC, Marta Rovira, ha recordat que des del 2012 Catalunya intenta fer un referèndum pactat sense èxit i el cap de llista, Gabriel Rufián, ha citat En Comú Podem per la nit del 20-D per tornar-los a convidar a sumar-se al procés.

Summary: Tardà demana a Iglesias que digui "qui pagarà el referèndum que ha promès" i insta els catalans a no deixar-se entabanar


La Plataforma d’Entitats Culturals de Lleida ha presentat aquest dimecres a Barcelona el ‘Manifest en defensa de la unitat de les col·leccions del MNAC i el Museu de Lleida’, document en què reclamen que les 97 obres d'art del Monestir de Sixena repartides entre el Museu de Lleida i el MNAC es quedin a Catalunya (després que un jutjat d'Osca n'hagi ordenat l'entrega a Aragó el 25 de juliol). El manifest ja ha estat subscrit per entitats com Òmnium Cultural, l’ANC o l’Institut d’Estudis Catalans, entre altres representants de la societat civil que avui han secundat la lectura del manifest a la Sala Oval del MNAC. Des de l’entitat s’insta la Generalitat a prendre “les accions pertinents” per preservar la unitat d’aquestes col·leccions.

Summary: La Plataforma d'Entitats Culturals de Lleida suma suports a Barcelona perquè les obres de Sixena no surtin del país


El Banc Santander va tenir un benefici del 18% l'any 2018, fins als 7.810 milions d'euros (MEUR), segons es desprèn dels resultats que ha notificat aquest dimecres a la Comissió Nacional del Mercat de Valors (CNMV). En el conjunt de l'any, els ingressos van augmentar un 9% en euros constants, fins als 48.424 MEUR, el "nivell més alt de la història del grup", diu el Santander en un comunicat. El nombre de clients vinculats del principal banc d'Espanya, els que el consideren el seu banc de referència, va augmentar en 2,6 milions fins als 19,9 milions de persones, tot i que el global de clients puja fins als 144 milions.  Pel que fa als costos d'explotació, en l'últim any van pujar un 7%, fins als 22.779 MEUR.

Summary: El Banc Santander guanya un 18% el 2018 fins als 7.810 MEUR


ERC guanyaria les eleccions del 20-D a Catalunya per davant de Democràcia i Llibertat i Ciutadans, segons la darrera enquesta del Centre d'Estudis d'Opinió. Aquest pronòstic ha estat rebut amb satisfacció per part del cap de llista dels republicans, Gabriel Rufián, que ha destacat la importància que l'independentisme sigui "fort" al Congrés per defensar "el vot de la gent". A Madrid els diputats d'ERC aniran a "reflectir el mandat popular" i a recordar que el 27-S va guanyar la independència. Rufián ha situat a C's com el principal adversari: "ens enfrontem a una nova dreta, molt cool, molt guapa, 2.0, però la mateixa dreta reaccionària de sempre". Per contra, ha parlat d'En Comú Podem com un aliat en la consecució de la "revolució" que uns i altres plantegen.

Summary: ERC rep amb satisfacció l'enquesta del CEO i destaca la importància que l'independentisme sigui "fort" al Congrés


El grup municipal de Ciutadans a l’Ajuntament de Barcelona ha presentat aquest dilluns un pla local integral de seguretat ciutadana que serà posat a disposició de la resta de grups municipals i que proposa poder identificar els manters i multar els compradors del top manta. La iniciativa, organitzada en sis eixos principals, també exigeix major presència policial als carrers, dotar de pistoles tàser els agents de la Guàrdia Urbana i millorar la gestió dels menors estrangers no acompanyats a la ciutat. La presidenta del grup a l’Ajuntament, María Luz Guilarte, ha insistit en la necessitat d’eradicar la venda irregular il·legal a la ciutat, amb l’objectiu de "defensar i donar suport als veïns, als comerciants i als propis agents policials". “El primer pas ha de ser que la Guàrdia Urbana pugui identificar els venedors il·legals i posar-los a disposició de l’administració en el supòsit de situació irregular”, ha defensat el portaveu del grup, Francisco Sierra. Així mateix, ha apuntat la necessitat de confiscar les mercaderies il·legals als manters i “procedir a l’obertura d’expedients i sancionar” els compradors. Un altre dels eixos del pla és el de modificar la legislació normativa que regula els menors no acompanyats, davant una situació que Sierra ha catalogat d'“impunitat absoluta”. “Quan la Guàrdia Urbana deté un menor no el poden portar directament al calabós. A l'hora de la veritat, el menor surt per una porta i la DGAIA per l’altre”, ha conclòs Sierra. D’altra banda, altres propostes del grup presidit de Luz Guilarte són les d’augmentar amb 1.500 agents de Guàrdia Urbana la presència policial al carrer, dotar-los de pistoles tàser o instaurar un sistema de càmeres de videovigilància per acabar amb la inseguretat en els barris més conflictius de la ciutat. Segons Guilarte, el pla sorgeix a demanda dels veïns de la ciutat, que han vist com l’alcaldessa, Ada Colau, "convertia Barcelona en la ciutat més insegura de tot Espanya”, una “situació insostenible” que l’ha fet esdevenir una “ciutat sense llei”. En aquesta direcció, la presidenta del grup taronja a l’Ajuntament ha anunciat que organitzaran abans de final d’any unes jornades internacionals de seguretat a la ciutat amb experts del sector i amb responsables dels diversos nivells de l’administració.

Summary: Cs de Barcelona demana identificar els manters i multar els compradors del top manta


El govern municipal de Badalona ha acabat desobeint, en part, la interlocutòria judicial que prohibia a l'Ajuntament obrir cap dependència municipal per atendre la ciutadania, donant la possibilitat als funcionaris de treballar en un dia festiu. Finalment cap empleat públic ha anat al seu lloc de feina perquè el govern no els podia garantir seguretat jurídica, però sí que els regidors han atès les demandes ciutadanes de manera simbòlica. Ho han fet a l'interior de l'edifici d'oficines del Viver, un extrem que el jutge tampoc els hi permetia. De fet, el tercer tinent d'alcalde, José Teéllez, ha acabat estripant la interlocutòria davant els veïns concentrats davant les dependències municipals i ha avisat que "cap jutge ni cap delegada del govern" pot impedir-los exercir la seva tasca de representació política vers els ciutadans. Puntualment a les vuit del matí, una àmplia representació de regidors del govern municipal de Badalona han entrat a l'edifici d'oficines municipals del Viver, on molt d'ells tenen el seu despatx. Asseguren que avui no farien "res diferent" al que ja fan habitualment altres festius o els caps de setmana. L'alcalde accidental, Oriol Lladó, explica que també el 12 d'octubre els regidors fan la seva feina de representació política i que això no suposa cap fet "excepcional" com es vol fer creure, diu, des del govern espanyol. "No volem viure en un estat que utilitza el poder judicial per trencar tot sentit de proporcionalitat", ha etzibat. Lladó i el tinent d'alcalde responsable de l'àrea de Recursos Humans, José Téllez, han comparegut poc abans de les nou del matí davant un centenar de veïns concentrat a les portes de les oficines per dir-llos que els atendrien de la millor manera possible dins l'edifici, contradit així la resolució judicial emesa dimarts després del recurs de la delegació del govern espanyol. Finalment qui no ha entrat a treballar són el mig centenar de treballadors que s'havien postulat per fer-ho, una desena dels quals encara insistia aquest matí. Segons ha explicat Téllez, però, la manca de garanties jurídiques vers els funcionaris els ha conduit finalment a fer un pas enrere en aquest sentit. En Joan o la Marta són alguns dels veïns que han demanat entrar. Ho han fet per torns i han estat els mateixos regidors els que els han atès a la sala d'espera de l'àrea d'informació ciutadana de l'Ajuntament. La majoria han efectuat tràmits simbòlics amb l'únic objectiu de donar suport als electes. També han fet acte de presència la diputada de la CUP Eulàlia Reguant, que ha defensat el dret de l'Ajuntament a obrir les dependències per atendre la ciutadania. En aquesta línia també s'ha pronunciat l'alcalde de Sabadell, el republicà Juli Fernández, que ha denunciat la situació d'indefensió de l'Ajutnament davant una interlocutòria enviada a última hora. De fet, no serà fins dijous que el jutge escoltarà l'argumentació de l'Ajutnament de Badalona, que està citat a les onze del matí a la ciutat de la justícia. "Compareixerem i ens defensarem perquè estem convençuts que la decisió es correcta", ha afirmat Lladó. Téllez, per la seva banda, avisa que "cap jutge" pot impedir que els regidors atenguin els ciutadans, a l'hora que trencava la interlocutòria emesa pel magistrat. ICV-EUiA, en desacord amb la gestió municipal Els que no han fet acte de presència al Viver, en canvi, han estat els representants del grup municipal d'ICV-EUiA al consistori. En un comunicat emès a primera hora del matí, els ecosocialistes lamenten que el govern espanyol en funcions del PP "s'interposi en els acords del govern municipal amb els sindicats de l'Ajuntament" sobre l'aprovació del calendari laboral de 2016. Tot i això, des d'ICV-EUiA asseguren que la seva absència aquest 12-O davant les dependències municipals està motivada pel "desacord" amb la gestió d'aquesta polèmica i per la "incompetència" a l'àrea de recursos humans del consistori. Segons els ecosocialistes, ni s'havia informat els ciutadans ni s'havia parlat amb els treballadors abans que esclatés la polèmica als mitjans de comunicació, un extrem que un portaveu del govern municipal nega. Altres ajuntaments mantenen l'activitat el 12-O A diferència de l'ambient, entre festiu i enrarit, que hi ha a Badalona, altres ajuntaments catalans mantenen l'activitat aquest 12 d'octubre, majoritàriament governats per ERC o la CUP. De fet, des d'ERC asseguren que són una quarantena els consistoris on governen en els que "els equips de govern atendran les seves responsabilitats de servidors públics amb normalitat". En altres casos, també l'alcalde i els regidors de l'equip de govern estaran a disposició de la població a efectes de consultes, suggeriments i gestions.  També han treballat amb normalitat el vicepresident del Govern, Oriol Junqueras, i el conseller de Salut, Toni Comín, que han visitat les urgències de l’Hospital de la Santa Creu i Sant Pau. A més, els regidors dels grups municipals d’ERC de Lleida i Tarragona tenen reunions programades per la jornada, tot i no formar part del govern dels consistoris.

Summary: Badalona obre finalment les oficines el 12-O tot i la prohibició judicial i els regidors del govern atenen els veïns


Els pescadors de corall vermell han mantingut aquest dimecres una reunió amb la Direcció General de Pesca i Afers Marítims per intentar buscar una alternativa a l'ordre de prohibir-ne l'extracció el 2018 amb una moratòria de deu anys prorrogables. Els afectats, però, afirmen que n'han sortit "molt decebuts" per la "falta de voluntat" del Govern a tirar endavant mesures compensatòries, com ara ajuts o a la recol·locació dels deus pescadors que fins ara tenien llicència i que enguany només hi haurà llicència per a cinc. "No ens donen cap possibilitat de treballar, ni tan sols en aigües exteriors, que no és competència seva", lamentava l'advocat que els representa, Guillem Bossacoma. És per això que ara es plantegen demanar a l'Estat, que és l'autoritat competent, si poden pescar a aquesta zona mentre la prohibició de la Generalitat està vigent. (La notícia inclou les declaracions del director general  de Pesca i Afers Marítims, Sergi Tudela, on valora la reunió mantinguda amb els pescadors i descarta mesures compensatòries) La reunió s'ha fet aquest dimecres a Barcelona, a la seu de la Direcció General de Pesca i Afers Marítims, amb la presència del seu director, Sergi Tudela. Del sector pesquer hi havia el patró major del Port de la Selva, Josep Manel Perelló; el president de la confraria de Palamós, Antoni Albalat, el coraller més veterà i el president de la futura associació de corallers, Marc Cerdà.  L'advocat que representa els pescadors, Guillem Bossacoma, ha reconegut que no ha anat com esperaven i que n'han sortit "molt decebuts". "Ens ha agafat molt per sorpresa perquè esperàvem una mica més de bona predisposició però ens han vingut a dir que no hi ha res més a fer perquè tot ja està decidit", ha afirmat. Es queixen que des de la Generalitat no s'ha fet cap gest per buscar una solució tot i que s'han plantejat "moltes opcions", com ara oferir algun ajut durant uns anys per compensar la prohibició o recol·locar els pescadors que a partir del 2018 perdran la feina.  La proposta estrella que tenien pensat defensar, com era el pla de gestió, tampoc s'ha entès com a una alternativa a la veda per part dels responsables de la Direcció General de Pesca, que els han emplaçat a fer-ho en els pròxims anys per ells mateixos així com un estudi exhaustiu de l'estat de les colònies de corall vermell. Per Bossacoma, aquesta opció és inviable: "Si els pescadors no poden treballar, no podran fer un pla de gestió perquè només faran que acumular deutes i hauran d'emigrar".  Poder pescar en aigües exteriors Durant la reunió, els pescadors han alertat que la mesura de prohibir durant 10 anys prorrogables la pesca del corall vermell comportarà un augment dels furtius i que s'ha pres basant-se en un estudi científic que "no s'ajusta a la realitat". La resposta, però, ha estat que el Govern està decidit a implantar la prohibició. "No ens han donat ni la possibilitat de treballar ni tant sols en aigües exteriors, que no és competència seva, i ara no ens queda cap altre més sortida que recórrer l'ordre de la Generalitat i presentar al·legacions", ha lamentat Bossacoma.  La Generalitat té competència en aigües interiors mentre que la regulació en aigües exteriors pertany a l'Estat. I aquest és un aspecte que volen explorar a nivell legal. De fet, es plantegen anar a Madrid per demanar si poden pescar en aigües exteriors mentre l'ordre de la Generalitat tingui vigència. Per Bossacoma, "jurídicament no està tan clar que per imperatiu legal el Govern pugui tancar-ho tot; Madrid és competent en el seu espai també".  El Govern descarta els ajuts i anima a la reconversió del sector Des de la Direcció General de Pesca i Afers Marítims s'ha volgut precisar que la reunió oficial va tenir lloc fa dues setmanes i que el que s'ha fet aquest dimecres ha estat atendre la demanda del col·lectiu de pescadors de trobar-se de nou.  El director general, Sergi Tudela, ha explicat a l'ACN que se'ls ha ratificat la informació que ja se'ls va donar, referent a la prohibició de la pesca del corall vermell durant deu anys prorrogables, i que s'ha fet basant-se en un estudi científic elaborat per 14 experts en la matèria. L'informe assenyalava que el 90% de les poblacions de corall en aigües catalanes estan en un estat de conservació "crític" i recomanaven que es deixés d'explotar comercialment aquest recurs natural per un període de 20 anys, amb l'objectiu de facilitar la seva recuperació.  Tudela ha subratllat que el corall no és propietat dels pescadors sinó que és un recurs natural que cal preservar i que el Govern ha de "vetllar pels interessos col·lectius". Malgrat tot, afirma que els ha emplaçat a participar en el seguiment científic que tenen previst fer tot i que no hi ha encara un calendari. En aquest sentit, ha obert la porta a reavaluar l'ordre de la prohibició en cas que la comunitat científica constati en un futur que les colònies de corall estan millor del que es pensava. A dia d'avui, però, "el que preval" és l'estudi elaborat pels científics on es recomana aturar l'explotació comercial.  Com que la recuperació de les colònies de corall requerirà el seu temps, la Generalitat ha plantejat als pescadors que reconverteixin la seva activitat en una altra de "baix impacte" com podria ser organitzar visites de coralls per a turistes. També se'ls ha comentat que actualment hi ha fons europeus destinats a projectes turístics concrets. Pel que fa als ajuts o compensacions que reclama el sector, Tudela ho ha descartat de forma taxativa. "Les llicències es circumscriuen a cada temporada en funció de l'estat del recurs i per tant no estan mai garantides d'un any per l'altre". Fins ara n'hi havia deu, aquest any s'han reduït a cinc i l'any vinent ja no se'n donaran.  Finalment, i referent al tema de competències en aigües interiors i exteriors, la Direcció General de Pesca defensa que no hi ha cap dubte. Segons Tudela, hi ha un reial decret del 2013 que regula la pesca de corall en aigües exteriors on es diu, inclosa  en una disposició addicional, que l'Estat s'adaptarà a les vedes de la zona adjacent que és competència de la comunitat autònoma. I per tant, aquesta norma obliga a l'Estat a adaptar-se a allò que decideixi la Generalitat.

Summary: ACTUALIZACIÓ:Els pescadors de corall vermell "molt decebuts" per la "falta de voluntat" del Govern a buscar alternatives a la veda


L'autor d''El setè àngel', David Cirici, s'ha endinsat en la seva nova novel·la 'L'olor de desig' (Proa) en una història d'amor entre l'André, un adolescent cec, de 17 anys, i  la seva professora Céline. En declaracions a l'ACN, Cirici ha explicat que la novel·la és un homenatge "al feminisme històric" que comença amb Simon de Beauvoir, al temps que també fa una exploració de la ceguesa. En aquesta història també hi juga un paper important el pintor Pablo Picasso que, intrigat per com un cec es pot acostar a la realitat i l'art, fa amistat amb l'André i es converteix en el seu confident. Cirici també ha destacat que la literatura és "un aprenentatge" i que en la seva evolució com escriptor "la simplificació és fonamental".

Summary: David Cirici homenatja el "feminisme històric" i explora la ceguesa a 'L'olor del desig'


El candidat d'ERC a l'alcaldia de Barcelona, Ernest Maragall, ha assegurat aquest dijous que els republicans són l'"únic partit" que pot guanyar la candidata dels Comuns Ada Colau el 26-M. En l'acte d'inici de campanya de les eleccions municipals i europees, Maragall ha afirmat que "s'atreviran a governar, decidiran, s'arriscaran i guanyaran les eleccions" i que cal posar el consistori a les mans dels ciutadans. "S'ha d'acabar amb la ambigüitat, el 26-M escollim entre el sense projecte de la senyora Colau o el projecte que haig de dir de Maragall però que és d'un gran equip", ha destacat. En aquest sentit, ha apuntat que la capital catalana "no es pot permetre 4 anys més de Colau". Així, ha lamentat que Barcelona "no estigui ben governada i no funcioni com hauria de funcionar".

Summary: ERC es presenta com l'"únic partit" que pot guanyar el "sense projecte" de Colau a Barcelona


L'Ibex 35 ha obert aquest dilluns amb números vermells, després que dissabte el govern espanyol donés a conèixer les mesures que implicarà l'aplicació de l'article 155 de la Constitució. En canvi, la prima de risc ha baixat un 0,42% fins als 119 punts. Pel que fa a la borsa, al voltant de quarts de dotze del matí, el selectiu espanyol es deixava un 0,52% i estava en els 10.169 punts. Tots els bancs espanyols registren pèrdues i el BBVA les lidera (-1,72%), seguit de  CaixaBank i Banc Sabadell (-1,11%, tots dos), Bankia (-1,37%), Bankinter (-1,05%) i Banc Santander (-0,98%).  Entre les nou companyies que aconsegueixen mantenir el color verd n'hi ha dues de catalanes: Cellnex (+0,60%), Gas Natural (+0,08%). Grifols, l'única de l'Ibex que manté al seu social a Catalunya, registra pèrdues d'un 0,25%.  La companyia que més perd és Siemens Gamesa (-2,31%), que ha baixat un 50% des que a l'abril va registrar el seu valor màxim de l'any, a causa de l'impacte negatiu del mercat indi en la seva activitat.  Mediaset es deixa un 1,40% al parquet.

Summary: L'Ibex 35 obre amb números vermells i la prima de risc baixa després de fer-se públiques les mesures del 155


La Universitat de Lleida (UdL) ha completat amb la inauguració aquest dimecres l'edifici de Biomedicina-mòdul 2 el complex de Biomedicina del campus de Ciències de la Salut, ubicat a l'Hospital Universitari Arnau de Vilanova. Amb aquest equipament de 4.011 metres quadrats, s'arriba als 9.000 metres quadrats dedicats a la recerca en aquest àmbit, que aplega 34 grups i un total de 417 investigadors. La construcció i equipament del nou mòdul Biomedicina 2 i la urbanització exterior dels espais comuns del complex han tingut un cost de 7,68 milions d'euros, aportats per la Generalitat, la Diputació de Lleida, del fons europeu Feder 2007-2013 i per la pròpia UdL. El rector de la UdL, Roberto Fernández, acompanyat per la directora de l'IRBLleida, Elvira Fernández, la presidenta de la diputació lleidatana, Rosa M. Perelló i l'alcalde de Lleida, Fèlix Larrosa, han inaugurat el nou mòdul de Biomedicina, així com la urbanització exterior que s'ha dut a terme dels espais comuns que integren el complex dedicat a la recerca en aquest àmbit. L'edifici Biomedicina 2 allotja sis grups de recerca de l'IRBLleida. Es tracta dels d'Investigació translacional en medicina respiratòria, Biologia de sistemes i mètodes estadístics per a la recerca, Neurociències clíniques, Neurocognició, psicobiologia de la personalitat i genètica de la conducta, Desenvolupament i evolució del Cervell i Immunologia i metabolisme. El nou mòdul també acull els serveis científics tècnics del Biobanc, Ubiosat, Metabolòmica, Microscopia i citometria, Farma, Cultius cel·lulars i UDETMA-Laboratori d'imatge vascular.  El campus de Ciències de la Salut de la UdL, ubicat al complex de l'Hospital Universitari Arnau de Vilanova, està format pels dos edificis de biomedicina, la Unitat docent de l'Arnau i l'edifici docent i l'estabulari. Són més de 14.000 metres quadrats, 5.000 dels quals dedicats a la docència i 9.000 a la recerca. Les autoritats han destacat la importància de la col·laboració entre administracions per tirar endavant projectes com el que s'ha inaugurat i com a "única via que ens pot fer créixer", segons ha dit Elvira Fernández. Tot i així, la directora de l'IRBLleida ha demanat més implicació per aconseguir atraure talent investigador a Lleida enfront "la competència" de Barcelona. El rector de la UdL ha agraït la tasca que desenvolupen totes les persones que treballen a l'IRBLleida per la seva "eficàcia" quant a producció científica "si es compara", ha dit, "amb d'altres centres que disposen de més recursos". "Per continuar amb aquest èxit és necessari el treball de tothom i més recursos", ha remarcat Roberto Fernández. Tant la presidenta de la diputació com l'alcalde de Lleida, han reivindicat el compromís de les seves respectives institucions amb la UdL i han anunciat que seguiran en aquesta direcció.

Summary: El segon mòdul de Biomedicina de la UdL completa un complex amb 9.000 metres quadrats dedicats a la recerca


El vicepresident del Govern i conseller d’Economia i Hisenda, Oriol Junqueras, ha avisat a la CUP que hi ha qüestions que no es podran resoldre fins que Catalunya sigui independent però que, mentrestant, això és compatible en poder donar senyals que el país serà diferent. En la seva intervenció en el marc de la comissió d’economia, Junqueras ha instat a resoldre el “binomi” sobre quins senyals es poden donar ara sent conscients que “bona part d’aquests senyals no els podrem donar fins que siguin un país independent”. D’aquesta manera ha respost a la diputada de la CUP Eulàlia Reguant que ha negat que s’hagi acabat amb les retallades i ha retret al Govern que els pressupostos “consolidin la tendència de descapitalitzar l’administració pública”. La comissió d’economia ha rebutjat les esmenes a la totalitat de C’s, PSC, CSQP i PPC als pressupostos del departament de Juqueras gràcies als vots de JxSí i la CUP.

Summary: Junqueras defensa davant la CUP que hi ha qüestions que no es resoldran fins que Catalunya sigui independent


Al Parc Natural de Cap de Creus s'han localitzat almenys vuit exemplars de duc, una espècie protegida. La dada es va aconseguir durant el cens que el diumenge passat es va organitzar des del parc amb la col·laboració dels Amics del Parc Natural dels Aiguamolls de l'Empordà (APNAE) i l'entitat ecologista IAEDEN-Salvem l'Empordà. Era el setè cens de ducs que es feia a aquest paratge i hi van participar seixanta voluntaris. El fet de localitzar almenys aquests vuit exemplars confirma que aquesta zona conté una de les densitats més grans a Catalunya del rapinyaire nocturn més gran d’Europa. El duc pot arribar als 75 centímetres d'alçada i als 170 centímetres de punta a punta d'ala. El cens es fa de forma simultània per evitar comptar dues vegades el mateix individu i assegurar que s'identifiquen el mínim de mascles presents, que són els que canten durant aquesta època de l'any per atraure les femelles.  En el cens que es va fer el passat diumenge al Parc Natural de Cap de Creus, els participants es van distribuir en 33 punts, des del castell de Quermançó a la Punta de Cap de Creus, i de Punta Falconera a cala Tavellera. Una vegada situats, els voluntaris havien de prendre nota del que sentien i veien fins a les set de la tarda. D’aquesta manera, es van poder sentir i fins i tot veure ducs en 9 punts, tot i que probablement algun dels mascles es va sentir des de dos llocs diferents.

Summary: Identifiquen almenys vuit ducs en un cens fet al Parc Natural de Cap de Creus


El conseller d'Interior, Jordi Jané, ha insistit aquest dilluns des de Tortosa en la necessitat que es convoqui la Junta de Seguretat de Catalunya, que no es reuneix des del març de 2009. Jané ha recordat que l'ordre del dia de la trobada està pactada amb el ministeri de l'Interior i que des de la Generalitat s'han ofert cinc dates possibles per fer la trobada entre els mesos d'abril i maig, d'acord amb l'agenda del president Puigdemont. El conseller ha emplaçat el govern espanyol a fixar ja una data perquè "és ja una urgència" i la "seguretat no pot esperar més". Jané ha fet aquestes declaracions en el marc de la celebració del Dia de les Esquadres a les Terres de l'Ebre, on hi ha hagut un record explícit per a les víctimes de l'accident de Freginals (Montsià) i totes les persones que hi van treballar.

Summary: Jané insisteix al govern espanyol que la convocatòria de la Junta de Seguretat de Catalunya és una "urgència"


El vicepresident Pere Aragonès ha reclamat poder decidir on es destinen les ajudes europees a la recuperació a Catalunya. "Som nosaltres qui coneixem millor l'economia del territori i la societat", ha dit en fòrum virtual sobre l'Agenda 2030 de l'ONU organitzat per la xarxa Regions4. Així, Aragonès ha reiterat la voluntat del Govern de gestionar la part que arribi a Catalunya del fons europeu de recuperació. D'altra banda, el vicepresident ha defensat que els objectius pel desenvolupament sostenible han d'estar "al centre" de la recuperació econòmica de la crisi de la covid-19.

Summary: Aragonès reclama poder decidir on es destinen les ajudes europees a la recuperació a Catalunya


La CUP decideix aquest diumenge a Cervera sobre si facilita o no la investidura del presidenciable a la Generalitat, Quim Torra, de Junts per Catalunya. Uns 550 militants de la formació anticapitalista participen a l'Assemblea Nacional Estratègica que es celebra al Gran Teatre de la Passió de la capital de la Segarra. Aquesta assemblea coincideix amb la reunió del Consell Polític Extraordinari, el màxim òrgan de la formació que ha estat convocat després que ho hagin demanat tres territorials per tal de decidir el sentit del vot en la segona sessió del Ple d'investidura de demà dilluns. Per tal que Quim Torra pugui ser escollit president de la Generalitat ha d'aconseguir repetir el resultat de la votació d'ahir dissabte, per tant, 66 vots a favor, 65 en contra i les 4 abstencions de la CUP. La decisió que adoptarà el Consell Polític de la CUP sobre si manté l'abstenció o vota en contra de Torra està previst que es doni a conèixer pels volts de les tres de la tarda.

Summary: La CUP decideix a Cervera la investidura de Quim Torra


L’obra ‘Retomar sonidos’, de l’italià Matteo Guidi, ha guanyat la quinzena edició de la Biennal d’Art Ciutat d’Amposta (BIAM), impulsada per Lo Pati - Centre d’Art Terres de l’Ebre i dirigida per l’artista ampostí Manel Margalef. El guanyador es va fer públic aquest dissabte durant l’acte d’inauguració de l’exposició de la BIAM. El jurat del premi, que l’ha distingit per la “qualitat” de l’obra i la “sensibilitat social que s’hi desprèn”, ha reconegut que ha estat una “elecció difícil”. El certamen ha comptat amb disset projectes seleccionats. L’exposició es podrà visitar a Lo Pati fins al proper 29 de juliol. L’obra és una peça sonora fruit d’un taller del mateix Guidi al centre penitenciari Brians I per a dones. Segons expliquen des de l’organització del certamen, a diferència d’altres països el sistema penitenciari espanyol prohibeix a les recluses cuinar a les cel·les. Això, remarquen, les allunya de sons tan habituals de la vida quotidiana com batre un ou, fregir patates o obrir una ampolla. Per aquest motiu, l’artista va plantejar a les preses recrear aquests sons amb objectes presents a la presó i acompanya l’àudio amb diapositives del material utilitzat. En la inauguració de la BIAM, el guanyador va dedicar el premi a una de les recluses que va participar al projecte, però que no l’ha pogut veure acabat perquè va aparèixer morta a la seva cel·la. Entre els artistes seleccionats s’hi troben Abel Jaramillo, Amaia Molinet, Ana H. del Amo, Antonia del Río, Elena Aitzkoa, Lluc Baños, Lúa Coderch, Lola Lasurt, Laura Llaneli, David Mutiloa, Francisco Navarrete, Diego Paonesa, Mònica Planes, Mario Santamaría i Carlos Valverde, amb obres que des de diferents disciplines i formats reflexionen sobre la reubicació d’allò analògic en el món digital, la memòria històrica o el propi concepte d’habitar i re-formular l’espai. Autoritats i artistes han ressaltat la important trajectòria de la BIAM, una de les més veteranes del país, que durant pràcticament tres dècades d’existència s’ha consolidat com un veritable termòstat de la creació contemporània, tant pel que fa als artistes emergents com a d’altres més consolidats.

Summary: L’obra ‘Retomar Sonidos’ de Matteo Guidi guanya la 15a Biennal d’Art Ciutat d’Amposta


L'Índex de Preus de Consum (IPC) a Catalunya segueix baixant i al gener se situa en l'1%, segons les dades definitives publicades aquest divendres per l'Institut Nacional d'Estadística (INE). La dada és quatre dècimes menor que al desembre, quan la inflació interanual es va situar en l'1,4%. Pel que fa a la variació mensual els preus han caigut a Catalunya un 1,3% al gener respecte al desembre, sobretot impulsats per les rebaixes en vestit i calçat (-15,4%) i la disminució del preu de l'oci i la cultura (-2,5%). La caiguda mensual d'un 0,7% del preu de l'energia (electricitat, gas, i altres combustibles) és un altre dels indicadors que afecten negativament l'IPC.

Summary: L'IPC segueix baixant a Catalunya i se situa en l'1% al gener


La taxa d'incidència acumulada de casos de coronavirus a Catalunya s'ha estabilitzat en els darrers dies i fins i tot ha registrat un "petit descens" per la millora de zones molt afectades pels rebrots com el Segrià. "La incidència disminueix, però perquè Lleida ve d'una taxa molt elevada, per sobre de 500 casos per 100.000 habitants", ha advertit el secretari de Salut Pública, Josep Maria Argimon, que ha recalcat que les mesures a la comarca "funcionen" si bé no s'ha pronunciat si preveuen relaxar-les en espera del que decideixi el Procicat aquest dimecres. A Barcelona la incidència acumulada de casos s'ha estabilitzat, així com a la regió metropolitana sud, però els contagis augmenten a municipis com Castelldefels i Cornellà de Llobregat. En una roda de premsa aquest dimarts per presentar el pla de control de la covid-19, el doctor Argimon ha fet un repàs de la situació epidemiològica, després que en els darrers dies els responsables polítics hagin advertit que Catalunya es troba ara mateix en una situació "crítica" per l'evolució de la pandèmia i per evitar un confinament total; crítica sobretot perquè els contagis en el conjunt del territori han pujat en els darrers dies i pels brots complexos i transmissió comunitària en diferents àrees.  El Segrià es troba des de fa dies en un nivell 4 sobre 5 de la classificació que aquest dimarts ha presentat el Departament de Salut. Això significa que aquesta comarca té transmissió comunitària no controlada del virus amb un impacte assistencial rellevant als hospitals. Ara bé, tot i que la situació encara "no és bona", sí que ha "millorat", ha assenyalat Argimon.  La incidència acumulada de casos en els darrers dies ha baixat i la taxa reproductiva del virus, és a dir, a quantes persones contagia una persona positiva, es troba per sota d'1, que és on ha d'estar. Amb tot, Argimon s'ha volgut mostrar molt prudent ja que la tendència a la baixa dels contagis d'un rebrot que està sent "molt complex" s'ha de consolidar i no ha avançat si aquest dimecres anunciaran un relaxament de les mesures en aquesta comarca.  Barcelona es troba en el nivell 3 d'aquesta classificació, és a dir, té transmissió comunitària però de moment el virus no impacta de forma alarmant als hospitals. Ara bé, els centres d'atenció primària sí que estan notant molt l'augment de contagis i se sap que l'impacte als hospitals, que atenen els pacients més greus, arriba uns dies més tard. Per això, tot i que la incidència acumulada s'hagi estabilitzat i la R hagi disminuït i es trobi a 1 en aquests moments, l'alerta és elevada.  Aquestes són les regions on se centren més els esforços en aquests moments, juntament amb la metropolitana sud. Argimon també ha destacat que a les Terres de l'Ebre hi ha un "brot important" a Amposta en una empresa, on es preveu un "cribratge massiu". El secretari de Salut Pública ha demanat no "baixar la guàrdia" tot i aquesta estabilització perquè les dades han de continuar baixant. També ha demanat evitar aglomeracions i reduir les interaccions fora del nucli familiar. Argimon ha posat com a exemple unes imatges que considera que s'haurien pogut "estalviar" de la celebració de l'ascens del Sabadell a Segona Divisió.  Preguntat pel missatge del president de la Generalitat, Quim Torra, aquest dilluns, en què va alertar que els propers deu dies són decisius per evitar un confinament i a la vegada va assegurar de cara als turistes internacionals que Catalunya és una destinació segura, Argimon ni hi veu cap "contradicció". El secretari de Salut Pública ha afirmat que Catalunya és "segura" però que el que s'ha de fer, locals i turistes, és tenir una mobilitat i interacció "responsables".

Summary: La incidència acumulada de casos de coronavirus s'estabilitza a Catalunya sobretot per la millora de zones com el Segrià


El president de la Generalitat, Quim Torra, ha acusat aquest divendres el president del govern espanyol, Pedro Sánchez, de ser "còmplice de la repressió" en haver "decidit no actuar". "I no , que l'Advocacia de l'Estat acusi de sedició en comptes de rebel·lió no és un gest; és un menyspreu absolut als demòcrates empresonats", ha afirmat Torra després que també la Fiscalia General de l'Estat hagi presentat aquest divendres els seus escrits d'acusació contra els dirigents independentistes processats per l'1-O. Torra ho ha dit així en una declaració institucional al costat del president del Parlament, Roger Torrent, a l'auditori de la cambra, amb la presència de membres del Govern  i diversos càrrecs electes. Torrent ha carregat contra la Fiscalia per actuar "amb anhel de venjança" enlloc "d'anhel de justícia".  En aquest context, el cap de l'executiu català, que ha acusat també la Fiscalia de "criminalitzar" les persones que van "defensar la democràcia amb el seu propi cos" durant l'1-O, ha conclòs que amb els escrits d'acusació el govern espanyol "ha perdut l'oportunitat d'or per treure el conflicte dels tribunals i tornar-lo a la política".  En una declaració breu al costat de Torrent, ha atribuït la posició de Sánchez i l'Advocacia de l'Estat a intentar "guanyar uns quants vots" però l'ha advertit alhora que això implica "aprofundir en una injustícia democràtica que afecta no només els independentistes sinó sobretot a la democràcia espanyola". "Quanta repressió pot aguantar la democràcia espanyola?", s'ha preguntat.  Torra, que ha assegurat compartir una "immensa indignació" per les peticions de presó per als processats, ha tornat a apel·lar a "la determinació i la unitat" del 3-O de l'any passat per afrontar "aquests moments greus". "Ens necessitem a tots", ha afegit citant explícitament institucions, sindicats, entitats i ciutadania i fixant per objectius de consens la llibertat dels presos i el retorn dels que són a l'estranger i una solució democràtica a Catalunya "exercint el dret efectiu a l'autodeterminació".  Per tot plegat, el cap de l'executiu ha advertit que les peticions de presó no posaran fi a les aspiracions dels independentistes: "A cada cop ens hem aixecat sent més forts, més, més determinats", ha conclòs.  "Anhel de venjança" Al seu torn, el president del Parlament ha assegurat que l'escrit de la Fiscalia acusa "a la pràctica" una majoria de la ciutadania del país, "una majoria que sap que el conflicte s'ha de resoldre políticament". De fet, considera que les acusacions i el procés judicial contra l'1-O no ha passat per "perseguir persones" sinó que s'hi persegueixen "idees", ha dit Torrent.  Ha carregat amb duresa contra la Fiscalia per actuar "amb anhel de venjança", enlloc de fer-ho amb "anhel de justícia". I ho veu així perquè tot plegat rau, ha dit, en una "ficció perversa" i en un intent de "criminalitzar l'exercici legítim dels drets fonamentals". "Els que ho fan no saben que les idees no es poden empresonar, que no renunciarem mai a decidir el nostre futur democràticament, que no claudicarem davant la repressió", ha conclòs el president del Parlament.  A l'auditori, entre d'altres, hi havia entre els consellers del Govern; diputats de JxCat, ERC i la CUP al Parlament com Eduard Pujol, Sergi Sabrià i Carles Riera; diputats al Congrés com Míriam Nogueras (PDeCAT) i Joan Tardà (ERC) i Marta Sibina (ECP).

Summary: Torra acusa Sánchez de "còmplice de la repressió" i no veu cap "gest" en la posició de l'Advocacia de l'Estat


Tres entitats s'han unit per crear un servei pioner a l'estat que pretén prevenir els abusos sexuals a menors des d'una perspectiva diferent a l'habitual. No només vol atendre les víctimes i donar eines als menors per detectar i evitar els abusos, sinó que vol abordar la problemàtica des del punt de vista dels abusadors. Així, a través d'una web i un telèfon, s'atendrà directament els pedòfils i pederastes per ajudar-los a no reincidir, i també es donaran eines als diversos professionals  de sectors diferents que poden detectar aviat possibles conductes sospitoses. L'Institut de Psicologia Forense, l'Institut de Treball Social i Serveis Socials (Intress) i la Fundació Ires uniran esforços, recursos, coneixements, experiència i personal per posar en marxa a partir de setembre el projecte PrevenSI (Prevenció de l'abús sexual infantil).

Summary: Neix un servei per atendre pedòfils i pederastes i prevenir els abusos sexuals a menors


El Tribunal Constitucional ha avalat que els contribuents no hauran de pagar la plusvàlua municipal si perden diners en la venda d'un pis. El tribunal ha donat la raó al contribuent i ha anul·lat parcialment la regulació de l'impost estatal sobre l'increment del valor dels terrenys de naturalesa urbana (plusvàlua) en considerar que vulnera "el principi constitucional de la capacitat econòmica" en la mesura que no es vincula necessàriament a un increment real del valor del bé "sinó a la mera titularitat del terreny durant un període de temps", segons apunta el TC en la sentència. La decisió del tribunal segueix els criteris establerts en les seves sentències sobre les normes forals de Guipúscoa i Àlaba. En aquestes resolucions, el tribunal va arribar a la conclusió que l'establiment pel legislador d'impostos que gravin l'increment del valor dels terrenys urbans "és constitucionalment admissible sempre que respectin el principi de capacitat econòmica" i va assenyalar que per protegir aquest principi l'impost "no pot gravar en cap cas actes o fets que no siguin exponents d'una riquesa real o potencial". El ple del TC explica que l'objecte de l'impost regulat per la norma estatal ara qüestionada és l'increment del valor que poguessin haver experimentat els terrenys durant un determinat interval de temps. No obstant, segons apunta, el gravamen no es vincula necessàriament a l'existència d'aquest increment, sinó “a la mera titularitat del terreny durant un període de temps computable entre un (mínim) i vint anys (màxim)”.  Per tant, afegeix la sentència, n'hi ha prou amb ser titular d'un terreny de naturalesa urbana perquè "s'uneixi a aquesta circumstància, com a conseqüència inseparable i irrefutable, un increment de valor sotmès a tributació", és a dir, el sol fet d'haver estat titular d'un terreny de naturalesa urbana durant un determinat període implica necessàriament el pagament de l'impost, fins i tot quan no s'ha produït un increment del valor del bé. Aquesta circumstància, segons el Tribunal, impedeix al ciutadà complir amb la seva obligació de contribuir “d'acord amb la seva capacitat econòmica". Així, el TC ha declarat la inconstitucionalitat i nul·litat dels articles 107.1, 107.2 a) i 110.4 de la Llei reguladora de les hisendes locals, aprovada pel Reial decret legislatiu 2/2004 de 5 de març, però “només en la mesura en què no han previst excloure del tribut les situacions inexpressives de capacitat econòmica per inexistència d'increments de valor". El tribunal puntualitza que a partir de la publicació de la sentència, correspon al legislador dur a terme “les modificacions o adaptacions pertinents en el règim legal de l'impost que permetin arbitrar la manera de no sotmetre a tributació les situacions d'inexistència d'increment de valor dels terrenys de naturalesa urbana".

Summary: El TC avala que els contribuents no hauran de pagar la plusvàlua si perden diners en la venda d'un pis